Cundut de vilie, che cun chê overdose di Dacia Arena e di “derby del triveneto” (di ce????) no prometeve nuie di bon, la partide cul Verona e je lade inte maniere miôr, pal risultât e no dome par chel. L’Udin al à vinçût, ma ancjemò prime al à mostrât di vê caratar e snait, soredut cun Di Natale, tornât a zuiâ dal prin minût.
Propit la cualitât di Totò e à fat la diference tra l’Udin e il Verona, là che Toni e Pazzini a son stâts grîs e smamîts. Cussì chê che e jere une disfide decisive par dutis dôs lis scuadris – cui blancs e neris che a son stâts protagoniscj di un periodat e a scugnivin fâ un scat par no sbrissâ ad in plen te zone retrocession e i veronês di Delneri, che tes ultimis setemanis a vevin metût dongje diviers risultâts positîfs, e a vevin chê di provâ ancjemò a tirâsi fûr de code de classifiche – e je finude benon pe scuadre furlane e mâl pe formazion dal alenadôr di Aquilee.
L’Udin al scree la partide cun determinazion, sburtade di Badu e ispirade di Di Natale, che al dialoghe in maniere costrutive cun Thereau e cun Bruno Fernandes, intant che il Verona al cîr di tignî bot e al prove a vierzisi cualchi spazi su la corsie di drete, rivant des bandis di Karnezis cun Helander.
La prime ocasion dal Udin, dopo vincjedoi minûts, e je une iniziative di Bruno Fernandes, cun Gollini che al interven e al mande in corner. Passade la mieze ore di zûc, al rive ancje il gol di Badu, su ispirazion di Totò, che al invente e al sugjerìs ancje se la ploie no jude lis zuiadis di fin. Il Verona al prove a reagjî, ma al rive a meti dongje dome une conclusion di Pazzini, fermade di Karnezis cu la colaborazion di Adnan, e il prin timp si siere cul Udin in vantaç.
Dopo dal interval Delneri al prove a savoltâ la sô scuadre: al lasse fûr Siligardi par Romulo e dopo dîs minûts al cambie ancje Pazzini cun Rebic. L’Udin no si scompon e si fâs compagnâ indenant ancjemò de bande di Di Natale, che al gjestìs inte maniere miôr un cross di Piris e al met Thereau tes cundizions di segnâ il doi a zero. Totò al è ancjemò protagonist tant che sugjeridôr plui indenant, prime di jessi cambiât cun Zapata e di ricevi une standing ovation plui che meretade, e po al torne in sene Karnezis che al interven sui ultins tentatîfs veronês. E la partide e finìs doi a zero.
La classifiche e fâs mancul pôre. Sperìn che nol sedi dome un episodi, ma che si vedi continuitât di risultâts e incressite dal zûc, che al varès di jessi alc di plui des invenzion dal cjapitani Totò (par intant: mancul mâl che a son chês…).
fur_Latn fur_Latn fur_Latn fur_Latn fur_Latn fur_Latn